《苦寒》
清代·周茂源

我行适南服，絺绤生微凉。山川倦游览，草木多陨黄。

商飙一以至，莎鸡鸣我床。弭策且延伫，驹隙殊未遑。

谁云瓯土燠，重纩无严装。坚冰既已合，宁独惊履霜。

薄帷障虚馆，墐户鲜闭藏。中夜不成寐，揽衣起徬徨。

游子倦行役，岁晏思故乡。虽复群动息，万籁增感伤。

噭噭云中雁，天风吹枯桑。

作者简介：初江南华亭人。字宿来。顺治六年进士。官处州知府，募民开凿山路三百五十余里，行人称便。罢官后潜心著述。有《鹤静堂集》等。